Document ID: 31974R3103

Komisijas Regula (EEK) Nr. 3103/74
(1974. gada 10. decembris),
ar ko groza Regulu (EEK) Nr. 1579/74 attiecībā uz ievedmuitas nodokļu iepriekšēju noteikšanu labības un rīsu pārstrādes produktiem
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1967. gada 13. jūnija Regulu Nr. 120/67/EEK [1] par labības tirgus kopējo organizāciju, kurā jaunākie grozījumi izdarīti ar Regulu (EEK) Nr. 1996/74 [2], un jo īpaši tās 15. panta 3. punktu un 24. pantu,
ņemot vērā Padomes 1967. gada 25. jūlija Regulu Nr. 359/67/EEK [3] par rīsu tirgus kopējo organizāciju, kurā jaunākie grozījumi izdarīti ar Regulu (EEK) Nr. 1129/74 [4], un jo īpaši tās 13. panta 3. punktu un 25. pantu,
ņemot vērā Padomes 1968. gada 23. jūlija Regulu (EEK) Nr. 1052/68 [5] par produktu importa un eksporta sistēmu labības un rīsu pārstrādes produktiem, kurā jaunākie grozījumi izdarīti ar Regulu (EEK) Nr. 881/73 [6], un jo īpaši tās 2. panta 2. punktu un 5. pantu,
tā kā Komisijas 1974. gada 24. jūnija Regulā (EEK) Nr. 1579/74 [7] par procedūru ievedmuitas nodokļa aprēķināšanai labības un rīsu pārstrādes produktiem un iepriekšējai šī nodokļa noteikšanai šiem produktiem un no labības ražotiem barības maisījumiem, noteikts, ka gadījumos, kad ievedmuitas nodoklis labības vai rīsu pārstrādes produktiem vai no labības ražotajiem barības maisījumiem tiek noteikts iepriekš, to jākoriģē attiecībā uz sliekšņa cenu, kāda pastāv ievešanas dienā;
tā kā attiecībā uz cietes produktiem ražošanas kompensācija, kas ir iekļauta ievedmuitas nodoklī, jau atspoguļo svārstības sliekšņa cenā; tā kā ievedmuitas nodoklis produktiem, uz kuriem ir atsauce Regulas (EEK) Nr. 1579/74 2. pantā, tādēļ būtu jākoriģē tikai attiecībā uz jebkurām izmaiņām summās, kuras paredzētas 1. pantā Padomes 1974. gada 29. aprīļa Regulā (EEK) Nr. 1132/74 [8] par ražošanas kompensācijām labības un rīsa nozarēs;
tā kā būtu jānorāda, ka nodoklis barības maisījumiem, uz kuriem attiecas apakšpozīcija 23.07 B, kas ietver piena produktus, gadījumos, ja nodoklis ir noteikts iepriekš, ir jākoriģē attiecībā uz sliekšņa cenām gan kukurūzai, gan vājpiena pulverim, kādas pastāv ievešanas dienā;
tā kā šajā regulā paredzētie pasākumi saskan ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 1579/74 3. panta 1. punkta tekstu aizstāj ar šo:
"1. Attiecībā uz Regulas Nr. 120/67/EEK 1. panta d) apakšpunktā un Regulas Nr. 359/67/EEK 1. panta c) apakšpunktā minēto produktu importu, nodoklis, kas ir piemērojams licences pieprasīšanas dienā, ja pieteikuma iesniedzējs, piesakoties licences iegūšanai, tā pieprasa un ar nosacījumu, ka viņš to veic līdz plkst. 13.00, jāpielieto attiecībā uz ievešanu, kas tiek veikta jebkurā laikā licences derīguma periodā;
a) iepriekšējā apakšpunktā minētajā gadījumā, bet ne attiecībā uz:
- produktiem, kas minēti 2. pantā, un uz
- produktiem, kuri ietverti apakšpozīcijā 23.07 B, kas ir noteikta Regulas Nr. 120/67/EEK A pielikumā,
jebkura nodokļa korekcija ir jāveic saskaņā ar Regulas Nr. 120/67/EEK 15. panta 3. punkta otro apakšpunktu attiecībā uz sliekšņa cenu pamatproduktam vai produktiem, kas tiek izmantoti, lai aprēķinātu nodokļa mainīgo komponentu, kas ir spēkā ievešanas dienā.
Šādu korekciju veic, palielinot vai samazinot nodokli, ievērojot starpību starp licences pieprasīšanas mēnesī spēkā esošo un ievešanas mēnesī spēkā esošo sliekšņa cenu 100 kg pamatprodukta, šo starpību reizinot ar koeficientu, kas norādīts Regulas (EEK) Nr. 1052/68 pielikuma 4. ailē;
b) attiecībā uz 2. pantā minētajiem produktiem, jākoriģē jebkādi nodokļi, kas ir noteikti iepriekš, ievērojot pirmo apakšpunktu, ja summas, kas noteiktas 1. pantā Regulā (EEK) Nr. 1132/74, tiek mainītas laikā starp licences pieprasīšanas dienu un ievešanas dienu, pamatojoties uz starpību, kas rodas no šādas izmaiņas, šo starpību reizinot ar koeficientu, kas norādīts Regulas (EEK) Nr. 1052/68 pielikuma 4. ailē pret attiecīgo produktu;
c) attiecībā uz apakšpozīcijā 23.07 B ietvertajiem produktiem, kas norādīti Regulas Nr. 120/67/EEK A pielikumā, jebkuras nepieciešamās korekcijas jāveic, palielinot vai samazinot nodokli:
- attiecībā uz šādu produktu graudaugu komponentu, ievērojot starpību starp licences pieprasīšanas mēnesī spēkā esošo un ievešanas mēnesī spēkā esošo sliekšņa cenu 100 kg kukurūzas, šo starpību reizinot ar koeficientu, kas norādīts Regulas (EEK) Nr. 968/68 II pielikuma A tabulā,
- attiecībā uz šādu produktu piena komponentu, ievērojot starpību starp licences pieprasīšanas mēnesī spēkā esošo un ievešanas mēnesī spēkā esošo sliekšņa cenu 100 kg vājpiena pulvera, šo starpību reizinot ar koeficientu, kas norādīts Regulas (EEK) Nr. 968/68 II pielikuma B tabulā."
2. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1974. gada 10. decembrī

Labels: 15
17
6